ჯორჯ გაბრიელ სტოკსი

სერ ჯორჯ გაბრიელ სტოკსი (ინგლ. Sir George Gabriel Stokes; დ. 13 მარაშინათუთა, 1819, სკრინი, ირლანდია — ღ. 1 ფურთუთა, 1903, კემბრიჯი, ინგლისი) — ინგლისარი ფიზიკოსი დო მათემატიკოსი. სტოკსიქ მიშეღჷ მენცარული კონტრიბუცია ჰიდროაეროდინამიკაშ, გიშაკერზაფილო ნავიე-სტოკსიშ განტოლებეფიშ რკვიებაშა, თაშნეშე ფიზიკური ოპტიკაშ რკვიებაშა, სოდეთ გიმირკვიუ პოლარიზაცია დო ფლუორესცენცია. მუჭოთ მათემატიკოსი სტოკსი რდჷ სტოკსიშ თეორემაშ ართ-ართი პოპულარიზატორი. ჯორჯ სტოკსიქ გერმანალი ქიმიკოსი დო ფიზიოლოგი ფელიქს ჰოპე-ზეილერიწკჷმა ართო, ოძირუ ჰემოგლობინიშ ჟანგბადიშ გინმაღალარი ფუნქცია.

ჯორჯ გაბრიელ სტოკსი გურაფულენდჷ სკრინიშ, დუბლინიშ დო ბრისტოლიშ სკოლეფს, უკულ გურაფა გაგინძორჷ კემბრიჯიშ პემბროკიშ კოლეჯის. გურაფაშ თებაშ უკული სტოკსი მუშენდჷ კემბრიჯიშ უნივერსიტეტიშ მათემატიკაშ პროფესორო. 1885-1890 წანეფს რდჷ ლონდონიშ ომაფე ჯარალუაშ პრეზიდენტი. ჯორჯ გაბრიელ სტოკსი რდჷ შხვადოშხვა პრესტიჟული ჯილდოეფიშ დო პრემიეფიშ ლაურეატი.

რესურსეფი ინტერნეტის
 ჯორჯ გაბრიელ სტოკსი ენციკლოპედია ბრიტანიკას
 ჯორჯ გაბრიელ სტოკსი Mathematics Genealogy Project-ის
 სტოკსიშ ბიოგრაფია დუბლინიშ უნივერსიტეტიშ ვებსაიტის
 სტოკსიშ ბიოგრაფია giffordlectures.org-ის

კატეგორია:ინგლისარეფი
კატეგორია:ინგლისარი ფიზიკოსეფი
კატეგორია:ინგლისარი მათემატიკოსეფი